IFEC ซื้อหุ้น”เกาะเต่า วินด์”ผลิตไฟฟ้าพลังงานลม 4.8 MW ลงทุนรวม 80 ลบ.
IFEC ซื้อหุ้น"เกาะเต่า วินด์" 399,995 หุ้น คิดเป็นสัดส่วน 100% ของทุนจดทะเบียน ผลิตไฟฟ้าพลังงานลม 4.8 MW ลงทุนรวม 80 ลบ.
16 พ.ย. 2558

บริษัท ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ระบุว่า บริษัท อินเตอร์ ฟาร์อีสท์ วินด์ อินเตอร์เนชั่นแนล จำกัด (IWIND) ซึ่งเป็นบริษัทย่อย ได้เข้าทำสัญญาซื้อหุ้นทั้งหมดในบริษัท เกาะเต่า วินด์ จำกัด (KTW) ซึ่งเป็นผู้ผลิตไฟฟ้าจากพลังงานลม และทำการรับโอนหุ้นและชำระเงินแก่ผู้ขายเป็นที่เรียบร้อยแล้ว 
โดยได้เข้าซื้อหุ้น 399,995 หุ้น คิดเป็นสัดส่วน 100% ของทุนจดทะเบียน KTW เป็นเงิน 40 ล้านบาท และ IWIND ได้ให้เงินกู้ยืมแก่บริษัทย่อย จำนวน 40 ล้านบาท เพื่อชำระหนี้แก่เจ้าหนี้
สำหรับ KTW เป็นผู้ผลิตและจำหน่ายกระแสไฟฟ้าจากพลังงานลม มีปริมาณขายตามสัญญา 4.8 เมกะวัตต์ (MW) โดยได้ส่วนเพิ่มค่าไฟฟ้า(Adder) ที่ 3.50 บาทเป็นระยะเวลา 10 ปีนับแต่วันที่เริ่มผลิตไฟฟ้าเชิงพาณิชย์(COD) ภายในปี 59
ทั้งนี้ บริษัทคาดว่าการลงทุนดังกล่าว ซึ่งเป็นธุรกิจที่มีศักยภาพจะเป็นการเพิ่มขอบเขตการดำเนินกิจการของบริษัทให้เพิ่มขึ้น และสามารถรับรู้รายได้และกำไรของ KTW เข้ามาในงบการเงินของบริษัทเมื่อได้เริ่ม COD แล้ว สำหรับแหล่งเงินลงทุนจะมาจากกระแสเงินสดของบริษัท
 